Llíria presenta la tercera edició de la campanya del “Esmorzaret Llirià”
30 de juny de 2023

La Federació del Comerç de Llíria va presentar ahir, al centre Multiusos, la tercera edició de la campanya gastronòmica “L’Esmorzaret Llirià”. L'acte va comptar amb la presència de l'alcalde Joanma Miguel, el president de la Unió Gremial i de l'associació comercial local Juan Motilla, i la regidora de Comerç Mª José Llopis.

Un total de 8 establiments hostalers de la localitat oferiran entrepans especials per a esmorzar de l'1 de juliol al 30 de setembre. Esta oferta gastronòmica es podrà trobar en la Cafetería El Clarín, APTC Bar, Bar Dos Rodes, Bar La Café, Bar Me Da Igual, La Taula de Llíria, Les Termes Gastrobar i Tasca Ca Pep.

Estos locals posaran a la disposició del client creacions innovadores elaborades amb productes tradicionals, artesans, ecològics i adquirits en els comerços d'alimentació de Llíria. A més, amb les seues habilitats culinàries participen en un concurs en el qual un jurat expert triarà al millor “esmorzaret llirià” 2023.

En l'acte de presentació, l'alcalde Joanma Miguel va anunciar que l'Ajuntament “llançarà una nova campanya de bons comerç que tant d'èxit va tindre i que inclourà en esta ocasió també al sector de l'hostaleria, per a continuar fomentant el consum en tots els àmbits comercials del nostre municipi”.

El president de la Federació del Comerç de Llíria, Juan Motilla, va assenyalar “la importància de la vinculació entre el comerç tradicional i l'hostaleria com a motor econòmic de la localitat. Per això, esta campanya pretén potenciar les sinergies entre els dos sectors i constitueix una magnífica promoció dels seus valors, la qual cosa ens situa com un referent a nivell comarcal”.

Per part seua, la regidora de Comerç, Mª José Llopis, va ressaltar que este tipus d'iniciatives “contribueix a dinamitzar l'activitat comercial de la nostra ciutat i posar en valor tota la seua oferta, per la qual cosa la Federació tindrà sempre la col·laboració del Consistori per a desenvolupar estes accions que impulsen la nostra prosperitat econòmica”.

Esta iniciativa (https://esmorzaretlliria.com/) compta amb el suport de l'Ajuntament de Llíria i de la Unió Gremial, i el patrocini de Provea, Caixa Popular, Chovi, Bodegas Vegamar, Infotúria, Casalla El Faro de Cullera i Bodegas Coviñas.